PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/001	Bratislava 3. januára 2005

Protimonopolný úrad Slovenskej republiky, odbor koncentrácií, v správnom konaní začatom na návrh podnikateľa A-TEC Industries GmbH, Wächtergasse 1/3/1, 1010 Viedeň, Rakúska republika, zastúpeným JUDr. Pavlom Erbenom, advokátom, Laurinská 2, 811 01 Bratislava, vo veci výnimky podľa § 10 ods. 16 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zo zákazu podľa § 10 ods. 14 zákona o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov Z.z. vykonávať práva a povinnosti vyplývajúce zo vzniku koncentrácie podnikateľov A-TEC Industries GmbH, Wächtergasse 1/3/1, 1010 Viedeň, Rakúska republika a Montanwerke Brixlegg Aktiengesellschaft, Werkstrasse 1, 6230 Brixlegg, Rakúska republika a podľa zákona č. 71/1967 Zb. o správnom konaní (správny poriadok) v znení neskorších predpisov

r o z h o d o l

na základe § 22 ods. 1 písm. d) v spojení s § 32 ods. 2 písm. c) zákona                          č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci výnimky zo zákazu podľa § 10 ods. 14  zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov vykonávať práva a povinnosti vyplývajúce zo vzniku koncentrácie spočívajúcej v získaní priamej kontroly podnikateľom A-TEC Industries GmbH, Wächtergasse 1/3/1, 1010 Viedeň, Rakúska republika nad podnikom podnikateľa a Montanwerke Brixlegg Aktiengesellschaft, Werkstrasse 1, 6230 Brixlegg, Rakúska republika na základe Dohody medzi A-TEC Industries GmbH, Wächtergasse 1/3/1, 1010 Viedeň, Rakúska republika a Dr. Peterom Müllerom, Innweg 2, 6230 Brixlegg, Rakúska republika, Dipl.-Ing. Jörgom Wallnerom, Faberstraße 27b,  6230 Brixlegg, Rakúska republika, Dipl.-Ing. Andreasom Anzingerom, Hohlsteinweg 23a, 6230 Brixlegg, Rakúska republika, Dipl.-Ing. Robertom Stibichom, Hohlsteinweg 22, 6230 Brixlegg, Rakúska republika, Mag. Herbertom Mayerom, Hohlsteinweg 23, 6230 Brixlegg, Rakúska republika, Dr. Reinhardom Hohlbruggerom, Sternwartestraße 36, 6020 Innsbruck, Rakúska republika a Montanwerke Brixlegg Aktiengesellschaft, Werkstrasse 1, 6230 Brixlegg zo dňa 17. 6. 2004 z a s t a v u j e, pretože dôvod na konanie odpadol.

O d ô v o d n e n i e:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 16. 7. 2004 listom zaevidovaným pod číslom 3867/2004 prostredníctvom splnomocneného právneho zástupcu JUDr. Pavla Erbena, advokáta, Laurinská 2, 811 01 Bratislava doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v nadobudnutí výlučnej kontroly spoločnosťou A-TEC Industries GmbH, Wächtergasse 1/3/1, 1010 Viedeň, Rakúska republika (ďalej len „A‑TEC“) nad spoločnosťou Montanwerke Brixlegg Aktiengesellschaft, Werkstrasse 1, 6230 Brixlegg (ďalej len „MWB“).

Súčasťou predmetného oznámenia koncentrácie bola aj žiadosť podľa § 10 ods. 16 zákona o udelenie výnimky zo zákazu podľa § 10 ods. 14 zákona vykonávať práva a povinnosti vyplývajúce zo vzniku koncentrácie.

Doručením predmetnej žiadosti o udelenie výnimky sa dňa 16. 7. 2004 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci výnimky zo zákazu vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej.

Podľa § 25 ods. 3 písm. f) zákona účastníkom konania v prípade inom ako uvedenom v § 25 ods. 3 písm. a) až e) ten, o čích (koho) právach, právom chránených záujmoch alebo povinnostiach ustanovených týmto zákonom sa má rozhodnúť.

V predmetnom správnom konaní sú účastníkmi správneho konania podnikatelia A‑TEC a MWB, obaja zastúpený splnomocneným právnym zástupcom JUDr. Pavlom Erbenom, advokátom, so sídlom Laurinská 2, 811 01 Bratislava.

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť A-TEC je spoločnosťou s ručením obmedzeným založenou podľa rakúskeho práva so sídlom Wächtergasse 1/3/1, 1010 Viedeň, Rakúska republika, zapísaná vo Firemnej knihe Obchodného súdu vo Viedni pod číslom FN 216262h. A‑TEC je holdingová spoločnosť, ktorá stojí v čele spoločností ATB Austria Antriebstechnik AG a Austrian Energy & Environment Beteiligungs GmbH. Podnikateľská skupina A-TEC je činná v oblasti elektrických pohonných systémov rôzneho druhu pre prístroje v domácnosti, v záhradníctve a pre priemyselné použitie a v oblasti systémov pre výrobu tepelnej energie a pre environmentálnu biotechniku. 

Z vyššie uvedených skutočností vyplýva, že A-TEC je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť MWB je akciovou spoločnosťou založenou podľa rakúskeho práva so sídlom Werkstrasse 1, 6230 Brixlegg, Rakúska republika, zapísaná vo Firemnej knihe Krajského súdu v Innsbrucku pod číslom FN 40450k. Predmetom činnosti spoločnosti MWB je výroba a recyklovanie medi, najmä spracovanie šrotu a hutníckych meďnatých výrobkov s nižším obsahom medi, meďnaté zvyšky s rozličnými stupňami rafinácie na burzové meďnaté výrobky s vysokým stupňom čistoty. MWB na území Slovenskej republiky kontroluje spoločnosť Kovohuty, a.s., Ul. 29.augusta 586, 053 42 Krompachy.

Z vyššie uvedených skutočností vyplýva, že MWB je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Podľa § 32 ods. 1 správneho poriadku je úrad povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Nie je pri tom viazaný len návrhmi účastníkov správneho konania, ale pri rozhodovaní vychádza aj zo skutočností úradu všeobecne známych alebo známych z jeho úradnej činnosti.

Vzhľadom na to, že žiadosť o udelenie výnimky neobsahovala podklady a informácie, ktoré by predstavovali závažné dôvody na udelenie výnimky podľa § 10 ods. 16 zákona, úrad listom č. 4045/PMÚ SR/2004 zo dňa 29. 7. 2004 vyzval účastníkov správneho konania, aby konkretizovali svoje tvrdenia týkajúce sa opodstatnenosti nadobudnutia akcií podnikateľa MWB podnikateľom A-TEC pred nadobudnutím právoplatnosti rozhodnutia vo veci koncentrácie podnikateľov A-TEC a MWB a podporili svoje tvrdenia právne relevantnými dôkazmi a informáciami, prípadne navrhli na podporu svojich tvrdení dôkazy, ktoré sú im známe.

Úrad pri tom upozornil účastníkov konania, že za závažné dôvody na udelenie výnimky možno považovať najmä situácie, kedy sa nadobúdaný podnikateľ nachádza v konkurze alebo taký stav bezprostredne hrozí v prípade, že úrad nepovolí výnimku zo zákazu podľa § 10 ods. 14 zákona, a kedy je ohrozená samotná existencia nadobúdaného podniku podnikateľa bez umožnenia vstupu iného investora bezprostredne po vzniku koncentrácie, hrozila by strata domácich alebo zahraničných trhov, strata licencie nevyhnutnej na vykonávanie podnikateľskej činnosti nadobúdaného podnikateľa, ukončenie zmluvných vzťahov s dodávateľmi a odberateľmi, pričom umožnením realizácie práv a povinností vyplývajúcich zo vzniku koncentrácie nemôže dôjsť k ohrozeniu efektívnej súťaže na príslušných relevantných trhoch. 

Zo strany účastníkov konania nebola žiadosť o udelenie výnimky zo zákazu podľa § 10 ods. 14 zákona doplnená.

Úrad vydal dňa 14. 12. 2004 rozhodnutie č. 2004/ZK/3/1/212 vo veci koncentrácie podľa § 9 ods. 1 písm. b) zákona spočívajúcej v získaní priamej kontroly podnikateľom A-TEC nad podnikom podnikateľa MWB, ktorým úrad uvedené správne konanie zastavil, pretože dôvod na konanie nebol daný. Toto rozhodnutie nadobudlo právoplatnosť dňa 30. 12. 2004. Na základe tejto skutočnosti sú účastníci konania oprávnení vykonávať všetky práva a povinnosti vyplývajúce zo vzniku koncentrácie. 

Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom podľa § 247 Občianskeho súdneho poriadku. 

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Pavol Erben
advokát
Laurinská 2
811 01  Bratislava